
     Republika Hrvatska
    Trgovački sud u Zadru
Zadar, Dr. Franje Tuđmana 35



U  I M E  R E P U B L I K E   H R V A T S K E 

R J E Š E N J E

Trgovački sud u Zadru, OIB  39670464653, po sutkinji Ani Markač, na prijedlog sudske savjetnice Anamarije Kovačić Milković, povodom zahtjeva Financijske agencije, Regionalnog centra Split, Podružnice Šibenik, Šibenik, Perivoj L. Marune 1, OIB: 85821130368 od 4. rujna 2017. za provedbu skraćenoga stečajnog postupka nad dužnikom SAGA d.o.o., Šibenik, Velimira Škorpika 23, OIB: 58359521839, 1. prosinca 2017.

r i j e š i o  j e

       I. Obustavlja se skraćeni stečajni postupak nad dužnikom SAGA d.o.o., Šibenik, Velimira Škorpika 23, OIB: 58359521839.

       II. Nakon pravomoćnosti ovog rješenja, ovaj sud će odgovarajućom primjenom općih odredbi stečajnoga postupka Stečajnog zakona donijeti rješenje o pokretanju prethodnoga postupka odnosno otvaranju stečajnoga postupka nad dužnikom. 
 
Obrazloženje

 Postupajući po zahtjevu Financijske agencije od 4. rujna 2017. za provedbu skraćenoga stečajnog postupka nad uvodno označenim dužnikom, oglasom ovog suda od 12. listopada 2017. pozvane su osobe ovlaštene za zastupanje dužnika po zakonu u roku od 15 dana od dana objave oglasa, podnijeti sudu javnobilježnički ovjerovljen popis imovine i obveza na propisanom obrascu, te su pozvani vjerovnici u roku od 45 dana predložiti otvaranje stečajnoga postupka, sve sukladno odredbama čl. 430. i 431. Stečajnog zakona (Narodne novine broj 71/15, dalje u tekstu: SZ). 
 U propisanom roku osoba ovlaštena za zastupanje dužnika po zakonu dostavila je sudu javnobilježnički ovjerovljen prokazni popis imovine za dužnika dok je vjerovnik Republika Hrvatska, Ministarstvo financija, Porezna uprava, Područni ured Šibenik podnijela prijedlog za otvaranje stečajnoga postupka nad dužnikom navodeći da prema istom ima dospjelu novčanu tražbinu u iznosu od 4.930.821,13 kn koja se temelji na PDV-u, članarini turističkoj zajednici, članarini HGK-u i dr.
           Odredbom čl. 433. SZ-a je propisano da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe čl. 431. istog, da će sud obustaviti skraćeni stečajni postupak. 
S obzirom da je dužnik dostavio prokazni popis imovine i da je vjerovnik Republika Hrvatska, Ministarstvo financija, Porezna uprava, Područni ured Šibenik podnijela prijedlog za otvaranje stečajnoga postupka nad dužnikom, pri čemu je učinila vjerojatnim postojanje svoje tražbine prema dužniku to u konkretnom slučaju nisu ispunjene pretpostavke iz čl. 431. SZ-a za istodobno otvaranje i zaključenje skraćenog stečajnog postupka, zbog čega je temeljem odredbe čl. 433. SZ-a donesena odluka kao u točki I. i II. izreke ovog rješenja. 

U Zadru 1. prosinca 2017.


Sudska savjetnica                                                                                                           Sutkinja
Anamarija Kovačić Milković                                                                                   Ana Markač


Uputa o pravnom lijeku
          Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske. 


DNA:
      -FINA, RC Split, Podružnica Šibenik,
      -stečajnom dužniku putem punomoćnika, 
      -svima putem e-oglasne ploče,
      -u spis.




